መንገዲ ኣየራት ኣሜሪካ መወከሲ ሓበሬታ ናይ በረራ ሰራሕተኛታተን ከሕድሳ ተሓቢሩወን። እዚ ሓበሬታ`ዚ ንኻልኦት ተቖጻጸርቲ ሃገራውያን ስነ-በረራ`ውን ተዋሂቡ`ዩ ኢሉ ኤፍ ኤ ኤ። ተቖጻጸርቲ ነቲ ሓበሬታ ናብ ኩለን መንገዲ ኣየራት ከመሓላልፍዎ`ሞ ኣብረርቲ ብዛዕባ`ዚ ሓባሪ ኩነት [ሰንሰር] ሓድሽ ሓበሬታ ክወሃቦም ተስፋ ተነቢሩ ነይሩ። ኣብረርቲ መንገዲ ኣየር ኢትዮጵያ ብዛዕባ`ዚ ሓባሪ ኩነት ኣፍልጦ ተዋሂብዎም ከምዝኽእል ምንጭታት ስነ-በረራ ይእምቱ። እዛ ነፋሪት መንገዲ ኣየር ኢትዮጵያ ከም`ቲ ነታ ነፋሪት መንገዲ ኣየር ላዮን ዘጋጠማ ጸገም ከምዘጋጠማ ዝእምቱ ሓበሬታታት ዛጊት ኣይተቐልቀሉን ዘለዉ። "እዛ ነፋሪት`ዚኣ ልክዕ ከም`ታ ናይ መንገዲ ኣየር ላዮን ኣዝያ ሓዳስ ብምንባራ ኣቓልቦ ክወሃባ`ዩ። እንተኾነ ግን ጠንቂ ናይ`ቲ ሓደጋ ንምጽራይ ጊዜ ምሃብ ከድሊ'ዩ" ኢሉ ተንታኒ ስነ-በረራ ጆን ስትሪክላንድ ናይ ኣማኻሪ ትካል ጄይ ኤል ኤስ ንቢቢሲ ኣብ ዝሃቦ ሓበሬታ። ቦይን`ከ እንታይ በለ?
